SKRIFTLIG FORESPØRGSEL E-0534/03

af Glyn Ford (PSE) til Kommissionen

(26. februar 2003)

Om: Køb af flybilletter én stor vits. Hvornår reagerer Unionen?

Vil Kommissionen have den godhed at undersøge spørgsmålet om fastsættelsen af fair, gennemsigtige og utvetydige priser på flybilletter i hele Unionen, da mange luftfartsselskabers praksis gør det umuligt at gennemskue, hvad der foregår? Tag en hvilken som helst anden form for virksomhed en sådan prispolitik ville give anledning til latter og bestyrtelse:

Lad os som et tankeeksperiment forestille os, at luftfartsselskaberne solgte maling:

Kunden: Goddag. Jeg skulle have noget af Deres maling til 12 EUR.

Ekspedienten: Ja altså prisen afhænger af mange ting, selv om der selvfølgelig ikke er nogen forskel på de forskellige former for maling. Vores laveste pris er 12 EUR literen; vi har 60 forskellige priser op til 200 EUR literen. Hvornår skal De bruge malingen?

Kunden: Jeg har tænkt mig at male i morgen. Da har jeg fri.

Ekspedienten: Hvis malingen skal bruges i morgen, koster den 200 EUR literen.

Kunden: Jamen hvornår skal jeg da male for at få den til 12 EUR?

Ekspedienten: Så skal De begynde at male meget sent om aftenen i en weekend om ca. 3 uger. Jeg ser lige efter, om vi har den maling.

Kunden: De har jo hylderne fulde af maling! Jeg kan se det, herfra hvor jeg står!

Ekspedienten: Det betyder ikke nødvendigvis, at malingen er til salg. Vi sælger kun et vist antal liter om dagen. Prisen pr. liter er i øvrigt lige steget til 16 EUR. Vi ændrer vores priser og regler 100 gange om dagen. Jeg vil råde Dem til at købe Deres maling hurtigst muligt.

Kunden: Jeg har kun brug for fem liter. Nej, giv mig seks, så jeg har nok.

Ekspedienten: Det kan jeg ikke. Når vi planlægger, går vi ud fra, at al malingen bruges op, hver eneste dråbe; hvis De ikke bruger det hele, giver det anledning til alle mulige problemer, og hver liter, De har købt, rykker automatisk op i prisklassen 200 EUR. Hvis De holder op med at male, er den sidste liter maling spildt.

Kunden: Men hvad betyder alle de skilte med maling fra 10 EUR pr. liter?

Ekspedienten: Det er vores lavprismaling. Den sælges kun i halvliterdunke. En halvliter til 5 EUR rækker til et halvt værelse. Den anden halvliter til den resterende halvdel af værelset koster 20 EUR. Ingen af disse bøtter har en mærkat, og nogle er tomme. Malingen refunderes ikke, og der betales ikke nogen pant for tomme bøtter.

Kunden: Glem det! Jeg køber det, jeg har brug for et andet sted!

Ekspedienten: Det tror jeg ikke. De kan måske have held til at købe maling til Deres badeværelse et andet sted, men De kan kun købe maling til Deres trappeopgang hos os. Og husk lige, at det bliver 300 EUR literen, hvis De kun maler i én retning.

Kunden: Og hvis jeg køber maling til 200 EUR til entréen, men kun maler i én retning?

Ekspedienten: Så opkræver vi et ekstra beløb plus differencen i forbindelse med Deres næste indkøb af maling.

Kunden: Det er da utroligt!!

Ekspedienten: Farvel og på gensyn. Hav en fortsat god dag!

Svar afgivet på Kommissionens vegne af David Byrne

(25. marts 2003)

I princippet er der intet i fællesskabslovgivningen, der forhindrer et luftfartsselskab i at anvende forskellige priser, hvis der er en legitim økonomisk begrundelse for det, som f.eks. at det ønsker at forøge udnyttelsesgraden. Dette betyder naturligvis ikke, at luftfartsselskaberne må vildlede forbrugerne med deres reklame eller markedsføring. Kommissionen er orienteret om forskellige klager fra passagerer vedrørende vildledende fremgangsmåder ved prisfastsættelse i lufttransportsektoren. Det er et vigtigt aspekt af Fællesskabets forbruger- og transportpolitik, at passagerer skal have ret til at modtage omfattende og klare informationer. Dette omfatter en forståelig prispolitik. Udeladelse af væsentlige oplysninger kan under visse omstændigheder føre til vildledende reklame som defineret i direktiv 84/450/EØF af 10. september 1984(1), som ændret ved Europa-Parlamentets og Rådets direktiv 97/55/EF af 6. oktober 1997, om vildledende reklame for at medtage sammenlignende reklame(2).

Det forslag til rammedirektiv om illoyal handelspraksis, som Kommissionen har til hensigt at fremsætte inden sommeren, vil behandle og afklare disse spørgsmål. På området pakkerejser sikrer Rådets direktiv 90/314/EØF af 13. juni 1990, om pakkerejser, herunder pakkeferier og pakketure(3), at prisfastsættelsen for pakkerejser er gennemskuelig for forbrugerne.

For at imødekomme flypassagerers kritik generelt offentliggjorde Kommissionens tjenestegrene den 7. juni 2002 et høringsdokument om luftfartsselskabers kontrakter med passagerer. Dokumentet beskæftigede sig bl.a. med spørgsmålet om, hvilke oplysninger passageren bør modtage før købet af en flybillet. Især afsnit 42 ff. beskæftigede sig med de problemer, forbrugerne oplever i spørgsmålet om takster, skatter og afgifter. Høringen gav anledning til en lang række bidrag fra berørte parter, og Kommissionens tjenestegrene vurderer i øjeblikket, om der bør gribes ind over for de identificerede problemer, og i bekræftende fald hvordan.

Derudover forbereder Kommissionens tjenestegrene i øjeblikket en reform af Rådets forordning (EØF) Nr. 2299/89 af 24. juli 1989, om en adfærdskodeks for edb-reservationssystemer(4) med senere ændringer(5). I afsnit 28 i høringsdokumentet blev der udtrykkelig anmodet om bidrag om de oplysninger, passagerer modtager, før kontrakten indgås. Målet med denne reform er at sikre den bedst mulige transparens i prisfastsættelsen for både rejsearrangører og passagerer.

(1) EFT L 250 af 19.9.1984.

(2) EFT L 290 af 23.10.1997.

(3) EFT L 158 af 23.6.1990.

(4) EFT L 220 af 29.7.1989.

(5) EFT C 310 af 16.11.1993.